b"\n_START_ARTICLE_\nLiu Chuang\n_START_SECTION_\nZgodnje \xc5\xbeivljenje\n_START_PARAGRAPH_\nLiu je odrasel v provinci Liaoning na severovzhodu Kitajske. Blizu hi\xc5\xa1e njegovih star\xc5\xa1ev so imeli mizo za snooker, na kateri je Liu igral pri 10 letih in snooker se mu je zelo dopadel. O\xc4\x8de je opazil njegov potencial in ga podprl, kot tudi lastnik mize, ki je bil Liujev prvi trener._NEWLINE_Liu je pri 13 letih prepotoval na jug Kitajske, kjer je bilo ve\xc4\x8d poklicnih igralcev. Tam je izbolj\xc5\xa1al svoje spretnosti in za\xc4\x8del igrati tekmovalne dvoboje. Leta 2007 ga je opazil predsednik Azijske snooker zveze in mu podelil wildcard vstopnico na jakostni turnir China Open. Liu \xc5\xbeivi v Sheffieldu, kjer obiskuje Svetovno snooker akademijo.\n_START_SECTION_\nMladinska kariera\n_START_PARAGRAPH_\nLeta 2005 se je Liu uvrstil v finale kitajskega mladinskega dr\xc5\xbeavnega prvenstva v snookerju  Leta 2006 se je uvrstil v finale \xc4\x8dlanskega dr\xc5\xbeavnega prvenstva.\n_START_SECTION_\nPoklicna pot\n_START_PARAGRAPH_\nLiu je leta 2007 pri\xc5\xa1el na doma\xc4\x8di jakostni turnir China Open s povabilom organizatorja. Na turnirju je presko\xc4\x8dil prvo oviro, Angle\xc5\xbea Andyja Hicksa, ter se tako uvrstil v glavni del turnirja, kjer se je pomeril z dvakratnim svetovnim prvakom Ronniejem O'Sullivanom in izgubil z 1-5._NEWLINE_Leta 2007 se je prebil v \xc4\x8detrtfinale Azijskega prvenstva v snookerju, kjer je nato izgubil z izidom 4-5 proti indijskemu veteranu Yasinu Merchantu._NEWLINE_Nase je opozoril tudi na Svetovnem prvenstvu 2008, kjer si je utrl svojo pot na glavni turnir preko petih kvalifikacijskih ovir: Colina Mitchella (1. krog, 10-0), Leeja Walkerja (2. krog, 10-9), Joeja Delaneyja (3. krog, 10-5), Davida Graya (4. krog, 10-5) in Dominica Dala (5. krog, 10-9). Liu je bil tako \xc4\x8detrti kitajski udele\xc5\xbeenec glavnega dela turnirja in \xc4\x8detrti igralec v zgodovini, ki se je na glavni del Svetovnega prvenstva prebil z zgolj 17 leti. Pred njim je to uspelo \xc5\xa1e Stephenu Hendryju, Ronnieju O'Sullivanu in Juddu Trumpu. \xc5\xbdreb mu je v prvem krogu namenil kasnej\xc5\xa1ega prvaka, Ronnieja O'Sullivana. O'Sullivan je \xc5\xa1el v dvoboj kot veliki favorit in povedel s 3-0, nakar je Liu odgovoril in do konca prve serije izid poravnal na 4-4. Nadaljevanje povsem pripadlo Angle\xc5\xbeu, ki se je veselil napredovanja, Liuja je premagal z 10-5."